Арӡынба ихьӡ зху ахьӡ-аԥша амузеи ашколхәыҷқәа рзын аныҟәарақәа мҩаԥнагоит
© Sputnik / Томас ТхайцукМузей Боевой славы
© Sputnik / Томас Тхайцук
Аепидемиологиатә ҭагылазаашьа ҳасаб азуны Аԥсны акультуратә усҳәарҭақәа ԥхынгәы 12 раахыс русура аанкылоуп, Акультура аминистр Гәдиса Агрба идҵала.
АҞӘА, цәыббра 18 - Sputnik. В.Г. Арӡынба ихьӡ зху аибашьратә фырхаҵара ахьӡ-аԥша аҳәынҭқарратә музеи азин роуит амузеи аҩнуҵаҟа ашколхәыҷқәа рзын аныҟәарақәа рымҩаԥгара, Аԥсны аиааиреи ахьыԥшымреи рныҳәа инамаданы. Абри атәы аанацҳауеит амузеи Facebook ахатәы даҟьаҿы.
Аныҟәарақәа мҩаԥыргоит цәыббра 25 инаркны цәыббра 30 нӡа. Амузеи аусбарҭа аҳәара ҟанаҵоит амузеи иаҭаар зҭаху заа аҿахәҳәага аарышьҭырц, асасцәа аҿкчымазара ацәыхьчаразы иахәҭоу ахыхчагақәа рыла еиқәдыршәарц.
"Асасцәа иаҳҭаауа ҳшәыҳәоит асабрадақәа шәымазарц, ҳара ҳганахь ала иахәҭоу арзҩыдарақәа зегь ҟаҳҵоит", - аҳәоит аацҳамҭаҿы.
Аныҟәарақәа раан 15-ҩык иреиҳамзароуп. Аҭааҩцәа рацәаҩхар усҟан агәыԥқәа рыла еихшахоит.
Ԥхынгәы 12 раахыс акультура аусҳәарҭақәа русура аанкылоуп Акультура аминистр Гәдиса Агрба идҵала. Нанҳәа 13 рзы Аԥсны ахада Аслан Бжьаниа ауааԥсыра ковид рацәыхьчаразы Акоординациатә штаб абжьгарала аусдҵа инапы аҵеиҩит ачымазара аԥырҟәҟәаразы аԥкрақәа рӷәӷәазарц. Арахь иаҵанакуеит акультуратә усҳәарҭақәа русура аанкыларагьы.